טיוטה להערות הציבור

‏ט' בטבת, תש"פ

‏6 בינואר, 2020

# **עדכון מדיניות יצוא פסולת מסוכנת – בקשת הערות הציבור**

בשנת 2014 פרסם המשרד להגנת הסביבה מדיניות יצוא פסולת מסוכנת לטווח ביניים, עד להשלמת גיבוש מדיניות עדכנית לעניין ניהול פסולת מסוכנת וכן יישום ההמלצות שנכללו בה, בהיבטים הנוגעים לסוגית יצוא הפסולת המסוכנת. במקביל, קידם המשרד בשיתוף עם משרד האוצר טיוטת צו עדכני לפיקוח על מחירי הטיפול בפסולת מסוכנת. החלטת הוועדה וטיוטת הצו פורסמו לקבלת הערות הציבור, ביום 31.12.19.

להלן העדכון המוצע למדיניות יצוא הפסולת מסוכנת. **נבקש לקבל את הערות הציבור למדיניות המוצעת וזאת עד ליום 04.02.2020, לכתובת מייל** yaelo@sviva.gov.il.

יובהר כי השינוי המוצע ייכנס לתוקפו לאחר עדכון המחיר המפוקח בהתאם להחלטת ועדת הפיקוח על המחירים ופרסום צו עדכני לפיקוח על המחירים.

**מדיניות יצוא פסולת מסוכנת**

**רקע**

יצוא פסולת מסוכנת בישראל כפוף להוראות תקנות החומרים המסוכנים (יבוא ויצוא פסולת חומרים מסוכנים), התשנ"ד-1994 (להלן – התקנות). התקנות הותקנו לצורך הטמעת דרישות אמנת באזל בישראל, ומחייבות קבלת היתר מאת הממונה לצורך יצוא או ייבוא של פסולת חומרים מסוכנים. מתן היתר ליצוא כפוף להוראות אמנת באזל ולמדיניות המשרד המיישמת את הוראות אלה ומטרתו להביא לפיקוח אפקטיבי על תנועה בין גבולית של פסולת מסוכנת על מנת למנוע את הגעתה למדינות מתפתחות ולצמצם את התנועה שלה בין מדינות מפותחות, ובכך להפחית סיכונים לאדם ולסביבה. ככלל, עמדת המשרד היא שיש יתרון סביבתי לטיפול מקומי בפסולת מסוכנת, ולצד זאת ניתן לאפשר יצוא פסולת בהתאם לעקרונות אמנת באזל ובהתאם למפורט במדיניות זו.

בשנת 2014, פורסמה מדיניות יצוא לטווח ביניים. המדיניות העדכנית שלהלן, מבוססת, על מדיניות ניהול הפסולת המסוכנת הכוללת, שהוכנה בשנת 2015, וכן על הניסיון שנצבר ביישום מדיניות טווח הביניים.

**הגדרות**

* "השבה" - פעולה שנועדה לאפשר שימוש בפסולת, ובכלל זה שימוש המחליף חומר אחר, לרבות הפקת אנרגיה וכן פעולות הכנה ושלבי ביניים בתהליך כאמור;
* "מחזור" - עיבוד של פסולת למוצרים, לחומרים או לחומרי גלם, למטרה שלשמה יועד החומר או החפץ בראשונה או למטרה אחרת וכן פעולות הכנה ושלבי ביניים בתהליך כאמור;
* "טיפול" - השבה, מחזור וסילוק של פסולת מסוכנת, וכן פעולות מקדימות לכל אלה;
* "סילוק" - סילוק הפסולת המסוכנת על ידי הטמנה, נטרול או שריפה ללא השבת אנרגיה, לרבות טיפול מקדים לכל אלה.

**הממונה רשאי לתת היתר יצוא לפסולת מסוכנת בהתאם לשיקולים שיפורטו להלן, וזאת רק למדינות מפותחות OECD), EU ):**

1. כאשר לא ניתן לטפל בפסולת המסוכנת בארץ, באחת מהנסיבות המפורטות:
	1. אין מתקני טיפול בארץ או שמדובר בזרמי פסולת אשר הטיפול בהם אינו מתאפשר במתקנים הקיימים בארץ;
	2. אין יכולת טיפול במתקני טיפול בארץ בשל מגבלת כמות או מגבלת אחסון;
	3. אין אפשרות לטיפול במתקני הטיפול הקיימים בארץ בשל תקלה לתקופת זמן מוגבלת. במקרה זה יותר היצוא מעת הכרזת המשרד על תחילת התקלה ועד להכרזתו על סופה. ההכרזה כאמור תפורסם באתר המשרד;
	4. במקרה בו ישנה עלייה פתאומית בכמות הפסולת הנדרשת בטיפול, והטיפול בה ואחסונה אינם מתאפשרים בארץ. במקרה זה יותר היצוא מעת הכרזת המשרד על פתיחת תקופת העלייה הפתאומית ועד להכרזתו על סיומה. ההכרזה כאמור תפורסם באתר המשרד. אישור שיינתן לפי עילה זו, יינתן לזמן מוגבל, אשר יכול ויהיה קצר משנה, הכל לפי נסיבות ההשבתה.
2. כאשר בארץ קיים רק טיפול של **סילוק או השבה** פסולת מסוכנת, והיצוא מתבקש לצורך השבה או מחזור.
3. ככלל, כאשר קיים בארץ מתקן **למחזור** פסולת מסוכנת המשרד יעדיף את הטיפול בו לעומת יצוא לטיפול בחו"ל. במקרים אלה, המשרד ישקול אישור יצוא בכפוף לשיקולים רחבים שמטרתם הבטחת טיפול סביבתי בפסולת מסוכנת ומחיר תחרותי לשוק.